Rådets konklusioner om EU's toldhandlingsplan til bekæmpelse af krænkelser af intellektuelle ejendomsrettigheder for perioden 2018-2022

(2019/C 24/05)

RÅDET FOR DEN EUROPÆISKE UNION,

SOM MINDER OM

— Europa 2020-strategien for intelligent, bæredygtig og inklusiv vækst (1)

— Kommissionens meddelelse om en omfattende EU-strategi vedrørende intellektuelle ejendomsrettigheder (2)

— Europa-Parlamentets og Rådets forordning (EU) nr. 608/2013 af 12. juni 2013 om toldmyndighedernes håndhævelse af intellektuelle ejendomsrettigheder og om ophævelse af Rådets forordning (EF) nr. 1383/2003 (3)

— Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne (4)

— de bestemmelser om gensidig administrativ bistand i toldanliggender, der er indgået mellem EU og tredjelande

— Rådets resolution om EU's toldhandlingsplan til bekæmpelse af krænkelser af intellektuelle ejendomsrettigheder for perioden 2013-2017 (5)

SOM TAGER FØLGENDE I BETRAGTNING

— Rådets konklusioner om fremskridtene med udviklingsstrategien for Toldunionen (6)

— Rapporten om gennemførelsen af EU's toldhandlingsplan til bekæmpelse af krænkelser af intellektuelle ejendomsrettigheder for perioden 2013-2017 (7)

— Erfaringerne fra tidligere EU-handlingsplaner

ER BEVIDST om den skade, som krænkelser af intellektuelle ejendomsrettigheder (IPR) kan forvolde på både økonomi og image for virksomheder og udviklere i EU, og om den profit, som en sådan ulovlig virksomhed genererer for organiseret kriminalitet

ER ud over de økonomiske og sociale konsekvenser BEKYMRET over den risiko, som varemærkeforfalskede og piratkopierede varer kan udgøre for forbrugernes og slutbrugernes sundhed og sikkerhed og for miljøet

UNDERSTREGER målet om at stræbe efter et højt beskyttelsesniveau i EU's indre marked ved hjælp af moderne og harmoniserede strategier til toldkontrol og toldsamarbejde, især med henblik på at undgå forvridning af handelen i EU

ANERKENDER behovet for at udstyre toldmyndighederne med de nødvendige værktøjer til på tilfredsstillende vis at håndtere nye tendenser inden for international handel med varer, der krænker intellektuelle ejendomsrettigheder

STØTTER EU's toldhandlingsplan til bekæmpelse af krænkelser af intellektuelle ejendomsrettigheder for perioden 2018-2022, der følger som bilag, og som er udarbejdet af formandskabet i samarbejde med medlemsstaterne og Kommissionen

OPFORDRER

— medlemsstaterne og Kommissionen til at gennemføre handlingsplanen i bilaget effektivt ved at gøre fuld brug af de værktøjer og de ressourcer, der er til rådighed

— Kommissionen til i samarbejde med medlemsstaterne — at udarbejde en køreplan senest i foråret 2019, der kan lette gennemførelsen af handlingsplanen — at overvåge gennemførelsen af handlingsplanen — at forelægge Rådet sammenfattende årsrapporter om handlingsplanens gennemførelse — at forelægge Rådet en endelig rapport i 2022 om handlingsplanens gennemførelse.

EU's toldhandlingsplan til bekæmpelse af krænkelser af intellektuelle ejendomsrettigheder for perioden 2018-2022

INDLEDNING

De omfattende krænkelser af intellektuelle ejendomsrettigheder (IPR) i forbindelse med handel med varer er et alvorligt problem på verdensplan. Toldmyndighedernes håndhævelse af IPR i EU resulterede i 2016 i knap 41 millioner tilbageholdte artikler.

Økonomiernes konkurrenceevne er i stigende grad baseret på kreativitet og innovation. Europa 2020-strategien for intelligent, bæredygtig og inklusiv vækst skitserer vejen frem mod Europas økonomiske genopretning og vækst. Fremme af viden og innovation er en af strategiens tre prioriteter.

Det er vigtigt at forbedre erhvervslivets rammebetingelser for at innovere og begrænse de skadelige virkninger for erhvervslivets legitime interesser, der skyldes rettighedskrænkere, som udnytter rettighedshaveres investeringer, indsats og varemærkers omdømme. Bekæmpelsen af internationale organisationer, der er involveret i svig og organiseret kriminalitet og ofte søger hurtige gevinster og økonomiske fordele fra handelen med varemærkeforfalskede og piratkopierede varer, kræver også særlig opmærksomhed, hvilket også gælder den risiko ved varemærkeforfalskede og piratkopierede varer, som forbrugere og slutbrugere kan blive udsat for.

Det er nødvendigt at kombinere en omfattende retlig ramme for IPR med en effektiv håndhævelse. Erhvervslivet og forbrugerne er stærkt afhængige af håndhævelsesmyndighedernes reaktionsevne. Toldvæsenet spiller en væsentlig rolle i håndhævelsen: Når varer, som krænker IPR, først er kommet ind på det indre marked, er de meget sværere at tilbageholde. Det er altafgørende at koordinere og planlægge de europæiske toldaktiviteter for at bekæmpe IPR-krænkelser i forbindelse med grænseoverskridende handel.

EVALURING AF EU'S HANDLINGSPLAN 2013-2017

Resultatet af gennemførelsen af handlingsplanen 2013-2017 fremgår af den særskilte rapport, som Kommissionens tjenestegrene har udarbejdet i samarbejde med medlemsstaterne (8).

I de seneste fire år har der været lagt vægt på effektiv gennemførelse og overvågning af den nye EU-lovgivning om toldmyndighedernes håndhævelse af IPR, håndtering af de vigtigste tendenser inden for handel med varer, som krænker IPR, håndtering af handel med varer, som krænker IPR i hele den internationale forsyningskæde, og styrkelse af samarbejdet med Det Europæiske Observationscenter for Krænkelser af Intellektuelle Ejendomsrettigheder, som er en del af Den Europæiske Unions Kontor for Intellektuel Ejendomsret (EUIPO), og med de retshåndhævende myndigheder.

Medlemsstaternes toldmyndigheder og Kommissionen har gjort en stor indsats, og de arbejder proaktivt på at overvinde de udfordringer, der er forbundet med toldmyndighedernes håndhævelse af intellektuelle ejendomsrettigheder, og på at begrænse tilstrømningen til EU af varer, som krænker IPR.

Alle midler er taget i brug for at udbrede kendskabet til forordning (EU) nr. 608/2013 og sikre, at alle relevante offentlige og private interessenter udnytter dens potentiale fuldt ud. De aflagte støttebesøg har vist sig at være særlig nyttige for eksperter fra forskellige medlemsstater, som har haft lejlighed til at drøfte de anvendte fremgangsmåder ved gennemførelsen, og for Kommissionen, der har kunnet danne sig et samlet billede af gennemførelsen.

Der har været en jævn stigning i antallet af anmodninger om indgriben hos toldmyndighederne (fra 26 865 i 2013 til 34 931 i 2017).

De statistikker, der er blevet indsamlet, viser, at der i 2016 blev tilbageholdt mere end 41 millioner artikler. Den anslåede værdi af de tilsvarende ægte varer var næsten 672 mio. EUR. Salg over internettet har ført til en kraftig stigning i antallet af sager i posttrafik, som er tredoblet mellem 2009 og 2011.

Samarbejdet med interessenterne blev styrket gennem og med EU-observationscentret og med tredjelande. Der er også taget hånd om udfordringerne ved samarbejdet mellem de håndhævende myndigheder, der bekæmper krænkelser af IPR, og den førte dialog har vist, hvor vigtigt det er at videreføre bestræbelserne i denne henseende.

Handel med varer, som krænker IPR, er dog fortsat et udbredt og stadig mere omfattende fænomen. Handelen på internationalt plan med forfalskede varer udgør op til 2,5 % af verdenshandelen eller så meget som 338 mia. EUR ifølge de senest tilgængelige data fra 2013 (9). Virkningerne af forfalskninger er særlig store i Den Europæiske Union, hvor forfalskede og piratkopierede varer beløber sig til op mod 5 % af importen eller så meget som 85 mia. EUR. I en række sektorspecifikke undersøgelser har EUIPO anslået mistet salg i 13 sektorer (direkte i de industrier, der er analyseret, og i hele deres tilknyttede forsyningskæde) som følge af forfalskning. Disse tab beløb sig til mere end 100 mia. EUR pr. år (10).

Evalueringen af handlingsplanen viser, at der er behov for yderligere udvikling for at sikre toldmyndighedernes effektive håndhævelse af IPR i hele Unionen, udvikle IPR-risikostyringsværktøjer og styrke samarbejdet mellem toldmyndigheder og Europol samt mellem toldmyndigheder og politi og andre retshåndhævende myndigheder.

VEJEN FREM

Krænkelser af IPR udgør en stadig større trussel og er en vanskelig udfordring at adressere. Koordineringen af toldaktiviteterne har vist sin merværdi med hensyn til at opnå bedre resultater, og toldhandlingsplanen til bekæmpelse af krænkelser af IPR bør bestemt videreføres i de kommende år.

Den 29. november 2017 vedtog Kommissionen en omfattende pakke med foranstaltninger til at forbedre anvendelsen og håndhævelsen af IPR yderligere inden for EU-medlemsstaterne, ved EU's grænser og på internationalt plan. Af meddelelsen COM(2017) 707 final fra den 29. november 2017 med titlen »Et afbalanceret system til håndhævelse af intellektuelle ejendomsrettigheder som svar på de aktuelle samfundsmæssige udfordringer«, som indgår i pakken, fremgår det, at Kommissionen vil tilbyde mere målrettet hjælp til de nationale toldmyndigheder baseret på resultaterne af EU's aktuelle toldhandlingsplan og arbejde sammen med Rådet om en ny toldhandlingsplan i 2018.

Den nye handlingsplan indeholder nogle kerneelementer fra den tidligere handlingsplan, som fortsat er gældende, og skal yderligere uddybes og gennemføres. Erfaringerne fra gennemførelsen af handlingsplanen 2013-2017 understreger også behovet for en vis justering af vores indsats under hensyn til administrationernes ressourcebegrænsninger. Den indsats, der skal gøres, skal være klart defineret og knyttet til indikatorer, der gør det muligt at måle resultaterne. Samarbejdet med Det Europæiske Observationscenter for Krænkelser af IPR, Det Europæiske Kontor for Bekæmpelse af Svig (OLAF) og andre europæiske håndhævelsesorganer end toldmyndighederne bør styrkes inden for rammerne af deres respektive beføjelser. Told 2020-programmet støtter fortsat ligesom tidligere programmer gennemførelsen af den nuværende handlingsplan.

Handlingsplanen har derfor følgende strategiske målsætninger:

— sikring af, at toldmyndighederne håndhæver IPR effektivt i hele Unionen

— håndtering af de vigtigste tendenser inden for handel med varer, som krænker IPR

— håndtering af handel med varer, som krænker IPR, i hele den internationale forsyningskæde

— styrkelse af samarbejdet med Det Europæiske Observationscenter for Krænkelser af Intellektuelle Ejendomsrettigheder samt de retshåndhævende myndigheder.

Handlingsplanen skal gennemføres i perioden 2018-2022.

KØREPLAN

Kommissionen skal udarbejde en køreplan i samarbejde med eksperter fra medlemsstaterne for at fastlægge de foranstaltninger og redskaber, der skal anvendes inden for den vedtagne tidsramme, under hensyn til begrænsningerne i de finansielle og menneskelige ressourcer. Den vedtagne køreplan vil blive forelagt Rådet i foråret 2019.

VURDERINGSMEKANISME

På grundlag af køreplanen vil Kommissionen i samarbejde med medlemsstaternes eksperter forelægge Rådet en sammenfattende årlig rapport om status for gennemførelsen af handlingsplanen. Der udarbejdes en mere detaljeret rapport i det sidste år.

KONKLUSIONER

EU's toldhandlingsplan til bekæmpelse af krænkelser af IPR for perioden 2018-2022 er vedlagt. Kommissionen vil som det første skridt udarbejde ovennævnte køreplan.

1. SIKRING AF, AT TOLDMYNDIGHEDERNE HÅNDHÆVER IPR EFFEKTIVT I HELE UNIONEN

Specifik målsætning 1.1.: Værktøjer til en korrekt og effektiv gennemførelse af EU-forordningen

Foranstaltninger Indikatorer Ansvarlige aktører 1.1.1. Ajourføring af håndbogen for rettighedshavere, der indgiver anmodninger om indgriben med de nye blanketter i Kommissionens gennemførelsesforordning (EU) 2018/582 om ændring af gennemførelsesforordning (EU) nr. 1352/2013 Den ajourførte håndbog er offentliggjort på websteder. Kommissionen og medlemsstaterne 1.1.2. Ajourføring af »Guidelines on Acceptance and Processing of Applications for Action« på alle officielle EU-sprog for at sikre en bedre kvalitet af EU-anmodninger om indgriben Der er taget hensyn til henstillingerne fra IPR-workshoppen »Harmonisation in the application process« (den 25.-26. oktober 2016 i München). De ajourførte retningslinjer er tilgængelige. Kommissionen og medlemsstaterne 1.1.3. Støttebesøg til alle medlemsstater af et hold bestående af IPR-eksperter og Kommissionen med henblik på at fokusere på identificerede problemer og udfordringer i forbindelse med toldmyndighedernes håndhævelse af IPR for at sikre en korrekt og effektiv gennemførelse af EU-forordningen Besøg er foretaget og problemer og udfordringer er drøftet, og der er i relevante tilfælde ydet rådgivning. Der er fulgt op på konstaterede problemer og om nødvendigt udarbejdet kapacitetsforbedringsplaner. Regelmæssige drøftelser på møderne i Toldekspertgruppens undergruppe om håndhævelse af intellektuel ejendomsret om problemer og udfordringer, og om hvordan de er blevet løst. Kommissionen og medlemsstaterne





Specifik målsætning 1.2.: Forbedring af COPIS og udnyttelse af COPIS' fulde funktionalitet

Foranstaltninger Indikatorer Ansvarlige aktører 1.2.1. Fuld udnyttelse af COPIS' funktionaliteter Fuld udnyttelse af COPIS' søge- og indberetningsfunktioner. De nødvendige forbedringer af COPIS' funktionaliteter er fastlagt og gennemført. Kommissionen og medlemsstaterne 1.2.2. Udvidelse af den eksisterende integration mellem COPIS og EDB med henblik på e-anmodninger om indgriben, hvor en rettighedshaver kan indgive en anmodning om indgriben uden at indgive en papirbaseret anmodning For at sikre, at en anmodning om indgriben kan behandles på toldkontoret uden papirarbejde, er der behov for at oprette en portal for rettighedshavere. Denne portal skal gøre det muligt for dem at indlæse oplysninger om anmodninger om indgriben elektronisk, men den skal også gøre det muligt for rettighedshavere at ajourføre oplysningerne eller anmode om forlængelse af gyldigheden af deres anmodning om indgriben. Hvis medlemsstaterne skal have tillid til denne elektroniske udveksling af oplysninger, skal den give de samme garantier til toldkontoret som den nuværende procedure, der er papirbaseret Der er planlagt, udviklet og indført et system, som mindst — muliggør elektronisk indgivelse af anmodninger om indgriben via EDB (henholdsvis den nye IP-håndhævelsesportal, som er undervejs) til COPIS, herunder oversættelse af de relevante felter til alle sprog i de relevante lande — muliggør elektronisk indgivelse til COPIS af ansøgninger om forlængelse via EDB — muliggør elektronisk indgivelse af ændringer af anmodninger om indgriben i forbindelse med en eksisterende anmodning om indgriben gennem synkroniseret udveksling af data mellem COPIS og EDB — rummer uafviselighedsfunktionaliteter, som rettighedshaveren efter eget valg kan aktivere for at sikre, at myndighederne finder pågældendes anmodning troværdig. Det Europæiske Observationscenter for Krænkelser af Intellektuelle Ejendomsrettigheder i samarbejde med Kommissionen og medlemsstaterne 1.2.3. Udnyttelse af mulige synergier mellem allerede eksisterende IT-systemer såsom COPIS, ACIST og EDB (til rapportering om tilbageholdelser) Lagring af data og udveksling af oplysninger om tilbageholdelser er så vidt muligt harmoniseret mellem medlemsstaterne. Der er planlagt, udviklet og indført et system, der muliggør udveksling mellem IT-systemer af oplysninger om tilbageholdelser. Det Europæiske Observationscenter for Krænkelser af Intellektuelle Ejendomsrettigheder i samarbejde med Kommissionen og medlemsstaterne





Specifik målsætning 1.3.: Inddragelse af rettighedshavere og interessenter

Foranstaltninger Indikatorer Ansvarlige aktører 1.3.1. Levering af oplysninger om EU-forordningen til rettighedshavere og interessenter Oplysninger om lovrammen i helpdesks for SMV'er. Kommissionen De særlige dele af den transatlantiske toldportal er ajourført. Oplysninger om lovrammen i medlemsstaternes SMV-støtteorganisationer og relevante instanser og kontorer vedrørende industrielle og intellektuelle ejendomsrettigheder. Kommissionen og medlemsstaterne 1.3.2. Regelmæssige møder på EU-plan mellem toldmyndigheder, repræsentanter for rettighedshavere og andre parter involveret i håndhævelse af intellektuelle ejendomsrettigheder Mødes mindst én gang om året. Kommissionen, medlemsstaterne og rettighedshavere/andre involverede parter





Specifik målsætning 1.4.: Årlig offentliggørelse af statistikker

Foranstaltninger Indikatorer Ansvarlige aktører 1.4.1. Offentliggørelse af en årlig EU-rapport om statistikker over toldmyndighedernes håndhævelse af IPR De årlige rapporter foreligger i juli. Kommissionen 1.4.2. Udveksling af bedste praksis mellem medlemsstaterne ved offentliggørelsen af årlige nationale rapporter og statistikker om toldmyndighedernes håndhævelse af IPR Bedste praksis er tilgængelig for toldmyndighederne. Nationale rapporter udarbejdes og offentliggøres, hvis det er relevant. Kommissionen og medlemsstaterne

2. HÅNDTERING AF DE VIGTIGSTE TENDENSER INDEN FOR HANDEL MED VARER, SOM KRÆNKER IPR

Specifik målsætning 2.1.: Udvikling af skræddersyede tilgange til pakke- og posttrafikken

Foranstaltninger Indikatorer Ansvarlige aktører 2.1.1. Udveksling af bedste praksis om toldmyndigheders opfølgning af internethandel som supplement til aktiviteterne i Toldsamarbejdsgruppen (Rådet) vedrørende toldrelateret internetkriminalitet Bedste praksis er tilgængelig for toldmyndighederne for at styrke toldmyndighedernes håndhævelse i forbindelse med e-handel. Der bør, hvor det er muligt og hensigtsmæssigt, anvendes nye redskaber og teknikker (f.eks. blockchain). Der bør udformes nye bestemmelser, hvor det er nødvendigt. Kommissionen og medlemsstaterne 2.1.2. Overvågning af ændringer inden for rammerne af Verdenspostforeningen (UPU) med hensyn til e-handel og bedst mulig udnyttelse af udviklingen på området med henblik på toldmyndighedernes håndhævelse af IPR Ændringer inden for rammerne af UPU overvåges og meddeles toldmyndighederne. Toldmyndighederne gør bedst mulig brug af udviklingen inden for e-handel. Kommissionen og medlemsstaterne





Specifik målsætning 2.2.: Styrkelse af toldmyndighedernes risikostyring

Foranstaltninger Indikatorer Ansvarlige aktører 2.2.1. Udvikling af en fælles risikostyringsbaseret kontrolstrategi, herunder risikoinformationsbehov, fælles risikokriterier og -standarder og eventuelt gennemførelse af EU's prioriterede kontrolaktioner rettet mod afsløring af IPR-krænkelser i forbindelse med små og store forsendelser Der er analyseret tilbageholdelsesdata, herunder data, der er udvekslet med tredjelande. Kriterier og standarder er fastlagt via Gruppen vedrørende Fælles Risikostyring under Told 2020-programmet. Kommissionen med støtte fra Det Europæiske Observationscenter for Krænkelser af Intellektuelle Ejendomsrettigheder 2.2.2. Regelmæssig levering af relevante oplysninger om IPR-risici og toldkontrol via toldmyndighedernes risikostyringssystem (CRMS) til kontrolkontaktpunkter CRMS er anvendt til udveksling af risikoinformation om IPR-krænkelser. Der er givet regelmæssige tilbagemeldinger fra medlemsstaterne om den modtagne risiko- og toldkontrolinformation samt kontrolresultaterne. Kommissionen og medlemsstaterne

3. HÅNDTERING AF HANDEL MED VARER, SOM KRÆNKER DE INTELLEKTUELLE EJENDOMSRETTIGHEDER, I HELE DEN INTERNATIONALE FORSYNINGSKÆDE

Specifik målsætning 3.1.: Styrket samarbejde med centrale kilde-, transit- og bestemmelseslande

Foranstaltninger Indikatorer Ansvarlige aktører 3.1.1. Styrkelse af toldsamarbejdet om IPR med tredjelande, navnlig Kina og Hongkong Den nye EU-Kina-handlingsplan 2018-2020 er gennemført. Udveksling med Kina af oplysninger om tilbageholdelser (henvisninger) er udvidet til at omfatte nominelle data. Samarbejdsaktiviteter med Hongkong er gennemført og styrket, hvor det er nødvendigt. Kommissionen og medlemsstaterne 3.1.2. Informationsudveksling med tredjelande i overensstemmelse med de retlige bestemmelser, herunder om varer i transit/omladning i hele EU De nødvendige praktiske ordninger for udveksling af data og oplysninger med tredjelande er korrekt gennemført med henblik på at udrydde international handel med varer, der krænker intellektuelle ejendomsrettigheder. Mekanismer til informationsudveksling er etableret. Antal informationsudvekslinger og antal tilbageholdelsessager på basis af disse oplysninger. Antal efterforskningssager indledt på grundlag af de udvekslede oplysninger. Antal fælles toldaktioner inden for rammerne af ASEM, der fokuserer på IPR-krænkelser Kommissionen og medlemsstaterne





Specifik målsætning 3.2.: Støtte til kapacitetsopbygning i kandidat- og nabolande vedrørende IPR-håndhævelse

Foranstaltninger Indikatorer Ansvarlige aktører 3.2.1. Levering af teknisk bistand til kapacitetsopbygning i kandidat- og nabolande efter anmodning Pulje af eksperter står til rådighed Kommissionen og medlemsstaterne 3.2.2. Udveksling af erfaringer og eventuelle studiebesøg om den operationelle struktur, IT og de operative løsninger, som bruges af toldmyndighederne i IPR-håndhævelse Rapport om bedste praksis med IPR-håndhævelse i EU og i nabolandene. Kommissionen og medlemsstaterne 3.2.3. Udveksling af embedsmænd Antal gennemførte udvekslinger. Rapportering til de øvrige medlemsstater og Kommissionen om erfaringerne med disse udvekslinger. Medlemsstaterne

4. STYRKELSE AF SAMARBEJDET MED DET EUROPÆISKE OBSERVATIONSCENTER FOR KRÆNKELSER AF INTELLEKTUELLE EJENDOMSRETTIGHEDER OG DE RETSHÅNDHÆVENDE MYNDIGHEDER

Specifik målsætning 4.1.: Partnerskab med Det Europæiske Observationscenter for Krænkelser af Intellektuelle Ejendomsrettigheder

Foranstaltninger Indikatorer Ansvarlige aktører 4.1.1. Bidrag til udvikling og eventuel gennemførelse af projekter ved Det Europæiske Observationscenter for Krænkelser af Intellektuelle Ejendomsrettigheder til at støtte institutioner og initiativer vedrørende IPR-håndhævelse, inden for rammerne af de beføjelser, som det er tillagt i medfør af forordning (EU) nr. 386/2012 og i overensstemmelse med Det Europæiske Observationscenters arbejdsplan, især: — udvikling af systemer til indsamling og analyse af samt rapportering om arten og omfanget af varemærkeforfalskning og piratkopiering i EU og udveksling af centrale oplysninger — kompetenceopbygning inden for IP-håndhævelse ved tilbud om specialiseret uddannelse Projekterne svarer til toldmyndighedernes behov. Kompatibilitet og synergi med toldprojekter. Adgang til redskaber til formidling af viden om IPR-love, IP-relaterede databaser og systemer til støtte for håndhævelsen. Oplysningsaktiviteter, herunder aktiviteter målrettet forbrugerne. Det Europæiske Observationscenter for Krænkelser af Intellektuelle Ejendomsrettigheder i samarbejde med Kommissionen og medlemsstaterne 4.1.2. Udformning af specifikke uddannelsesprogrammer for at forbedre brugen af EUIPO's virtuelle uddannelsescenter (IP VTC), hvor det er nødvendigt Toldmyndighedernes uddannelsesbehov er identificeret (f.eks. transitspørgsmål). Specifikke uddannelsesprogrammer er udviklet af IP VT, og kurser er afholdt. Det Europæiske Observationscenter for Krænkelser af Intellektuelle Ejendomsrettigheder i samarbejde med Kommissionen og medlemsstaterne





Specifik målsætning 4.2.: Bedre gensidig forståelse og koordination mellem toldmyndigheder, politi og retsmyndigheder

Foranstaltninger Indikatorer Ansvarlige aktører 4.2.1. Fælles arrangementer mellem repræsentanter for toldmyndigheder, politi, retsmyndigheder og instanser og kontorer vedrørende industrielle og intellektuelle ejendomsrettigheder Arrangementer er afholdt i relevante tilfælde. Kommissionen, Det Europæiske Observationscenter for Krænkelser af Intellektuelle Ejendomsrettigheder og medlemsstaterne 4.2.2. Øget bevidsthed om forbindelsen mellem usikre og underlødige varer og IPR-krænkelser Resultatet af den igangværende undersøgelse af observationscentret er forelagt toldmyndighederne. Toldmyndighederne udnytter oplysningerne, når det er relevant. Det Europæiske Observationscenter for Krænkelser af Intellektuelle Ejendomsrettigheder i samarbejde med Kommissionen og medlemsstaterne





Specifik målsætning 4.3.: Håndtering af handel med varer, som krænker IPR, i hele den internationale forsyningskæde

Foranstaltninger Indikatorer Ansvarlige aktører 4.3.1. Fælles foranstaltninger for at styrke programmet for frivillig samarbejdspraksis mellem mellemmænd på grundlag af aftalememoranda Mellemmændenes rolle er analyseret. Arrangementer med mellemmænd om deres rolle organiseres efter behov for at opnå større tillid til og mere gennemsigtighed. Kommissionen og Det Europæiske Observationscenter for Krænkelser af Intellektuelle Ejendomsrettigheder med støtte fra medlemsstaterne 4.3.2. Analyse af logistikken i forbindelse med varer, der transporteres med jernbane ad det »økonomiske Silkevejsbælte« med henblik på toldkontrol Virkningen på toldkontrol af det »økonomiske Silkevejsbælte« er til rådighed og analyseret. Strategier for toldkontrol i forbindelse med denne trafik er udformet og gennemført, hvor det er relevant. Kommissionen og Det Europæiske Observationscenter for Krænkelser af Intellektuelle Ejendomsrettigheder med støtte fra medlemsstaterne

(1) Meddelelse fra Kommissionen af 3. marts 2010 — Europa 2020 En strategi for intelligent, bæredygtig og inklusiv vækst — KOM(2010) 2020 endelig — ikke offentliggjort i EUT.

(2) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Et indre marked for intellektuelle ejendomsrettigheder — Fremme af kreativitet og innovation med sigte på at skabe økonomisk vækst, arbejdspladser af høj kvalitet og førsteklasses produkter og tjenester i Europa — KOM(2011) 287.

(3) EUT L 181 af 29.6.2013, s. 15.

(4) EFT L 82 af 22.3.1997, s. 1.

(5) EUT C 80 af 19.3.2013, s. 1.

(6) EUT C 80 af 19.3.2013, s. 11.

(7) dok. 6494/18.

(8) COM(2018) 77 final.

(9) Trade in Counterfeit and Pirated Goods: Mapping the Economic Impact, OECD/EUIPO (2016) https://euipo.europa.eu/tunnel-web/secure/webdav/guest/document_library/observatory/documents/Mapping_the_Economic_Impact_study/Mapping_the_Economic_Impact_en.pdf.

(10) Synthesis Report on IPR Infringement 2018, EUIPO (2018) https://euipo.europa.eu/tunnel-web/secure/webdav/guest/document_library/observatory/docs/Full%20Report/Full%20Synthesis%20Report%20EN.pdf.